b'\n_START_ARTICLE_\nRanskan Grand Prix 2019\n_START_SECTION_\nVapaat harjoitukset\n_START_PARAGRAPH_\nKisaviikonloppua varten Ferrari toi p\xc3\xa4ivityksi\xc3\xa4 autonsa teknisille osa-alueille, Alfa Romeo Racing useita merkitt\xc3\xa4vi\xc3\xa4 uusia osia ja moottoritoimittaja Honda puolestaan suorituskyvylt\xc3\xa4\xc3\xa4n tehokkaamman voimayksikk\xc3\xb6ns\xc3\xa4 Red Bullin ja Toro Rosson autoihin. My\xc3\xb6s Renault asensi p\xc3\xa4ivitetyn moottorinsa Daniel Ricciardon autoon. Ensimm\xc3\xa4isiss\xc3\xa4 vapaissa harjoituksissa Williamsin testikuljettaja Nicholas Latifi ajoi George Russellin autolla 18. sijalle. Harjoitusten aikana suurimpia ongelmia esiintyi Renault\xe2\x80\x99lla, kun Ricciardon auton pohjelevy osui ratakivetykseen, ja vika tutkittiin, ja tallikaveri Nico H\xc3\xbclkenbergin auton pohjalevy aiheutti ohjaamon savuamisen. Kotikilpailussaan ajaneella Romain Grosjeanilla esiintyi harjoitusten aikana vesivuoto, joka aiheutti kierrosm\xc3\xa4\xc3\xa4r\xc3\xa4n j\xc3\xa4\xc3\xa4misen alhaiseksi. Mercedeksen Lewis Hamilton oli harjoitusten nopein, tallikaveri Valtteri Bottas toinen ja Ferrarin Charles Leclerc kolmas. _NEWLINE_Toisissa vapaissa harjoituksissa Grosjeanin ongelmat jatkuivat, kun h\xc3\xa4n teki rengaspintoja kuluttavia lukkojarrutuksia, mink\xc3\xa4 seurauksena talli joutui perumaan alkuper\xc3\xa4isen testisuunnitelmansa. McLarenin kuljettajien osalta vauhti parantui, kun Carlos Sainz oli harjoitusten kahdeksas ja tallikaveri Lando Norris oli viides sijoittuen Red Bull -kuljettajien edelle. Tuomariston tutkittavaksi meni harjoitusten aikana sattunut tilanne, jossa Hamilton ajoi radan ulkopuolelle ja tuli takaisin radalle samoihin aikoihin, kun Max Verstappen oli nopealla kierroksella ja oli l\xc3\xa4hell\xc3\xa4 osua t\xc3\xa4m\xc3\xa4n kanssa. Hamilton ei saanut tilanteesta rangaistusta. Bottas oli toisten harjoitusten nopein ennen Hamiltonia ja Leclerci\xc3\xa4._NEWLINE_Kolmansissa vapaissa harjoituksissa voimasuhteet eiv\xc3\xa4t muuttuneet Mercedeksen ja Ferrarin v\xc3\xa4lill\xc3\xa4, ja tulokset k\xc3\xa4rkikolmikon osalta pysyiv\xc3\xa4t samoina kuin toisissa harjoituksissa.\n_START_SECTION_\nAika-ajot\n_START_PARAGRAPH_\nAika-ajojen ensimm\xc3\xa4isest\xc3\xa4 osiosta tuli tuomaristolle j\xc3\xa4lleen tutkittavaa, kun ensin Ricciardo esteli Kimi R\xc3\xa4ikk\xc3\xb6st\xc3\xa4 mutkaosuudella, mink\xc3\xa4 seurauksena R\xc3\xa4ikk\xc3\xb6nen joutui v\xc3\xa4ist\xc3\xa4m\xc3\xa4\xc3\xa4n ajamalla pitk\xc3\xa4ksi ja p\xc3\xa4\xc3\xa4tyi lopulta hidastelemaan takana nopealla kierroksella ollutta Grosjeania. Ricciardo ja R\xc3\xa4ikk\xc3\xb6nen eiv\xc3\xa4t saaneet tilanteesta rangaistusta. Racing Pointin Lance Strollin osalta aika-ajot p\xc3\xa4\xc3\xa4ttyiv\xc3\xa4t ensimm\xc3\xa4iseen osioon kahdennettatoista kertaa per\xc3\xa4kk\xc3\xa4in, kun h\xc3\xa4n ei pystynyt tallikaverinsa Sergio P\xc3\xa9rezin tavoin parantamaan aikaansa riitt\xc3\xa4v\xc3\xa4sti viimeisill\xc3\xa4 yrityksill\xc3\xa4. Alfa Romeon osalta Antonio Giovinazzi onnistui R\xc3\xa4ikk\xc3\xb6st\xc3\xa4 paremmin nopeamman aikakierroksen ajamisessa ja p\xc3\xa4\xc3\xa4si viimeiseen osioon, jossa sijoittui kymmenenneksi. _NEWLINE_Kolmannessa osiossa Sebastian Vettel teki virheen vaihdev\xc3\xa4litysten osalta ja aikakierrokset eiv\xc3\xa4t riitt\xc3\xa4neet toisessa osiossa saavutettuun toiseen sijaan, mink\xc3\xa4 seurauksena h\xc3\xa4n oli lopulta seitsem\xc3\xa4s. Red Bullin osalta Verstappen onnistui tallikaveriaan Pierre Gasly\xc3\xa4 paremmin sijoittuen nelj\xc3\xa4nneksi Gaslyn ajaessa pehme\xc3\xa4mm\xc3\xa4ll\xc3\xa4 rengasseoksella yhdeks\xc3\xa4nneksi. McLarenin kuljettajat pystyiv\xc3\xa4t yll\xc3\xa4pit\xc3\xa4m\xc3\xa4\xc3\xa4n harjoitusvauhtiaan, kun Sainz ja Lando Norris sijoittuivat kuudenneksi ja viidenneksi, mik\xc3\xa4 oli tallin paras aika-ajotulos sitten vuoden 2014 Italian osakilpailun. Hamilton ajoi paalupaikalle ennen Bottasta ja Leclerci\xc3\xa4.\n_START_SECTION_\nKilpailu\n_START_PARAGRAPH_\nKilpailun alussa P\xc3\xa9rez lukitsi renkaansa, ajautui radan ulkopuolelle ja oikaisi, mist\xc3\xa4 tuomaristo langetti h\xc3\xa4nelle aikasakon. Lando Norrisin autoon iski viimeisten kierrosten aikana hydrauliikkavika, mink\xc3\xa4 seurauksena Ricciardo ja R\xc3\xa4ikk\xc3\xb6nen ohittivat Norrisin k\xc3\xa4yden samalla omaa taisteluaan, joka p\xc3\xa4\xc3\xa4ttyi lopulta Ricciardon kilpailun j\xc3\xa4lkeen ratarikosta saamaan aikarangaistukseen. Giovinazzin kilpailu meni pieleen, kun h\xc3\xa4n joutui aloittamaan kilpailun pehme\xc3\xa4mm\xc3\xa4ll\xc3\xa4 rengasseoksella eik\xc3\xa4 pystynyt pysym\xc3\xa4\xc3\xa4n pistesijoille. Toro Rosson ja Williamsin kuljettajien kohdalla pisteille ajaminen j\xc3\xa4i haaveeksi, mutta tallikaverit ajoivat kesken\xc3\xa4\xc3\xa4n kilpaa. Seitsem\xc3\xa4nnelt\xc3\xa4 sijalta kilpailuun l\xc3\xa4htenyt Vettel ohitti kilpailun alussa molemmat McLarenin kuljettajat ja ajoi varmalla ajolla viidenneksi._NEWLINE_Kilpailun voitti Hamilton ennen Bottasta ja Leclerci\xc3\xa4, jotka k\xc3\xa4viv\xc3\xa4t tiukkaa taistelua kesken\xc3\xa4\xc3\xa4n kilpailun lopussa Leclercin melkein saavuttaessa Bottaksen.'